CELEX: 52021DP0037
Language: el
Date: 2021-02-09 00:00:00
Title: Απόφαση του Ευρωπαϊκού Κοινοβουλίου περί μη διατύπωσης αντίρρησης σχετικά με τον κατ’ εξουσιοδότηση κανονισμό της Επιτροπής της 21ης Δεκεμβρίου 2020 για την τροποποίηση των ρυθμιστικών τεχνικών προτύπων που προβλέπονται στους κατ’ εξουσιοδότηση κανονισμούς (ΕΕ) 2015/2205, (ΕΕ) 2016/592 και (ΕΕ) 2016/1178 όσον αφορά την ημερομηνία κατά την οποία αρχίζει να παράγει αποτελέσματα η υποχρέωση εκκαθάρισης για ορισμένα είδη συμβάσεων (C(2020)9148 — 2020/2943(DEA))

17.11.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 465/180
            
         
      P9_TA(2021)0037
      Απόφαση περί μη διατύπωσης αντίρρησης σε κατ’ εξουσιοδότηση πράξη: τροποποίηση των ρυθμιστικών τεχνικών προτύπων όσον αφορά την ημερομηνία κατά την οποία αρχίζει να παράγει αποτελέσματα η υποχρέωση εκκαθάρισης για ορισμένα είδη συμβάσεων
      Απόφαση του Ευρωπαϊκού Κοινοβουλίου περί μη διατύπωσης αντίρρησης σχετικά με τον κατ’ εξουσιοδότηση κανονισμό της Επιτροπής της 21ης Δεκεμβρίου 2020 για την τροποποίηση των ρυθμιστικών τεχνικών προτύπων που προβλέπονται στους κατ’ εξουσιοδότηση κανονισμούς (ΕΕ) 2015/2205, (ΕΕ) 2016/592 και (ΕΕ) 2016/1178 όσον αφορά την ημερομηνία κατά την οποία αρχίζει να παράγει αποτελέσματα η υποχρέωση εκκαθάρισης για ορισμένα είδη συμβάσεων (C(2020)9148 — 2020/2943(DEA))
      (2021/C 465/24)
      
         Το Ευρωπαϊκό Κοινοβούλιο,
      
      
                  —
               
               
                  έχοντας υπόψη τον κατ’ εξουσιοδότηση κανονισμό της Επιτροπής (C(2020)9148),
               
            
                  —
               
               
                  έχοντας υπόψη την με ημερομηνία 21 Δεκεμβρίου 2020 επιστολή της Επιτροπής, διά της οποίας του ζητείται να δηλώσει ότι δεν θα διατυπώσει αντίρρηση στον κατ’ εξουσιοδότηση κανονισμό,
               
            
                  —
               
               
                  έχοντας υπόψη την με ημερομηνία 26 Ιανουαρίου 2021 επιστολή της Επιτροπής Οικονομικής και Νομισματικής Πολιτικής προς τον Πρόεδρο της Διάσκεψης των Προέδρων των Επιτροπών,
               
            
                  —
               
               
                  έχοντας υπόψη το άρθρο 290 της Συνθήκης για τη λειτουργία της Ευρωπαϊκής Ένωσης,
               
            
                  —
               
               
                  έχοντας υπόψη τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, της 4ης Ιουλίου 2012, για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών (1), και ιδίως το άρθρο 5 παράγραφος 2,
               
            
                  —
               
               
                  έχοντας υπόψη το άρθρο 111 παράγραφος 6 του Κανονισμού του,
               
            
                  —
               
               
                  έχοντας υπόψη τη σύσταση απόφασης της Επιτροπής Οικονομικής και Νομισματικής Πολιτικής,
               
            
                  —
               
               
                  έχοντας υπόψη ότι δεν διατυπώθηκαν αντιρρήσεις εντός της προθεσμίας που ορίζεται στο άρθρο 111 παράγραφος 6 τρίτη και τέταρτη περίπτωση του Κανονισμού του, η οποία έληξε στις 9 Φεβρουαρίου 2021,
               
            
                  A.
               
               
                  λαμβάνοντας υπόψη ότι ο κανονισμός για τις υποδομές των ευρωπαϊκών αγορών («EMIR») θεσπίζει υποχρεώσεις εκκαθάρισης· λαμβάνοντας υπόψη ότι οι κατ’ εξουσιοδότηση κανονισμοί (ΕΕ) 2015/2205 (2), (ΕΕ) 2016/592 (3) και (ΕΕ) 2016/1178 (4) της Επιτροπής καθορίζουν, μεταξύ άλλων, τις ημερομηνίες από τις οποίες παράγει αποτελέσματα η υποχρέωση εκκαθάρισης για συμβάσεις που αφορούν τις κατηγορίες εξωχρηματιστηριακών παραγώγων που αναφέρονται στα παραρτήματα των εν λόγω κανονισμών·
               
            
                  B.
               
               
                  λαμβάνοντας υπόψη ότι οι τροποποιήσεις που περιέχονται στον κατ’ εξουσιοδότηση κανονισμό προβλέπουν σημαντική ελάφρυνση για τους αντισυμβαλλομένους που είναι εγκατεστημένοι στην Ένωση και που επιλέγουν να ανανεώσουν τις συμβάσεις τους αντικαθιστώντας αντισυμβαλλομένους εγκατεστημένους στο Ηνωμένο Βασίλειο με αντισυμβαλλομένους εγκατεστημένους και αδειοδοτημένους σε ένα κράτος μέλος, προκειμένου να μη περιέλθουν σε μια κατάσταση όπου οι νέες συμβάσεις που προκύπτουν από τις εν λόγω ανανεώσεις υπόκεινται ενδεχομένως σε υποχρέωση εκκαθάρισης ή σε απαιτήσεις ανταλλαγής εξασφαλίσεων που δεν ίσχυαν κατά τον χρόνο σύναψης των αρχικών συμβάσεων· λαμβάνοντας υπόψη ότι ο στόχος αυτός επιτυγχάνεται με την παράταση των υφιστάμενων εξαιρέσεων που προβλέπονται στους κατ’ εξουσιοδότηση κανονισμούς (ΕΕ) 2015/2205, (ΕΕ) 2016/592 και (ΕΕ) 2016/1178 για καθορισμένο χρονικό διάστημα 12 μηνών από την έναρξη ισχύος του κατ’ εξουσιοδότηση κανονισμού· λαμβάνοντας υπόψη ότι οι τροποποιήσεις των κατ’ εξουσιοδότηση κανονισμών (ΕΕ) 2015/2205, (ΕΕ) 2016/592 και (ΕΕ) 2016/1178 αποτελούν περιορισμένες προσαρμογές του υφιστάμενου κανονιστικού πλαισίου·
               
            
                  Γ.
               
               
                  λαμβάνοντας υπόψη ότι ο κατ’ εξουσιοδότηση κανονισμός θα πρέπει να τεθεί επειγόντως σε ισχύ προκειμένου να διασφαλιστεί η ετοιμότητα της Ένωσης και να ενισχυθούν τα συμφέροντα των αντισυμβαλλομένων που είναι εγκατεστημένοι στην Ένωση, δεδομένου ότι το δίκαιο της Ένωσης δεν εφαρμόζεται πλέον στο Ηνωμένο Βασίλειο μετά τη λήξη της μεταβατικής περιόδου στις 31 Δεκεμβρίου 2020·
               
            
               
                  1.
               
               
                  δηλώνει ότι δεν διατυπώνει αντίρρηση σχετικά με τον κατ’ εξουσιοδότηση κανονισμό·
               
            
               
                  2.
               
               
                  αναθέτει στον Πρόεδρό του να διαβιβάσει την παρούσα απόφαση στο Συμβούλιο και στην Επιτροπή.
               
            
         (1)  ΕΕ L 201 της 27.7.2012, σ. 1.
      
         (2)  Κατ' εξουσιοδότηση κανονισμός (ΕΕ) 2015/2205 της Επιτροπής, της 6ης Αυγούστου 2015, για τη συμπλήρωση του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου όσον αφορά ρυθμιστικά τεχνικά πρότυπα για την υποχρέωση εκκαθάρισης (ΕΕ L 314 της 1.12.2015, σ. 13).
      
         (3)  Κατ’ εξουσιοδότηση κανονισμός (ΕΕ) 2016/592 της Επιτροπής, της 1ης Μαρτίου 2016, για τη συμπλήρωση του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου όσον αφορά ρυθμιστικά τεχνικά πρότυπα για την υποχρέωση εκκαθάρισης (ΕΕ L 103 της 19.4.2016, σ. 5).
      
         (4)  Κατ’ εξουσιοδότηση κανονισμός (ΕΕ) 2016/1178 της Επιτροπής, της 10ης Ιουνίου 2016, για τη συμπλήρωση του κανονισμού (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου όσον αφορά ρυθμιστικά τεχνικά πρότυπα για την υποχρέωση εκκαθάρισης (ΕΕ L 195 της 20.7.2016, σ. 3).